**SCGC รุดหน้าอีกขั้น เปิดตัวบรรจุภัณฑ์รีไซเคิล 100%   
สำหรับผลิตภัณฑ์บำรุงผิว ครั้งแรกในอาเซียน**

**กรุงเทพฯ – 28 ตุลาคม 2567 :** เอสซีจี เคมิคอลส์ หรือ SCGC ผู้นำธุรกิจพอลิเมอร์ครบวงจรเพื่อความยั่งยืน รุดหน้าอีกขั้นด้วยการพัฒนานวัตกรรมรีไซเคิลเพื่อบรรจุภัณฑ์ที่เป็นมิตรกับสิ่งแวดล้อม ล่าสุด **เปิดตัวบรรจุภัณฑ์รีไซเคิล 100% สำหรับผลิตภัณฑ์บำรุงผิว ครั้งแรกในอาเซียน** ด้วยนวัตกรรมเม็ดพลาสติกรีไซเคิลคุณภาพสูง SCGC GREEN POLYMERTM ซึ่งได้รับการรับรองมาตรฐานระดับสากล

ทั้งนี้ SCGC ได้ร่วมมือกับพันธมิตรทางธุรกิจและแบรนด์สินค้าต่าง ๆ อาทิ ซันไลต์ คอมฟอร์ท ในการพัฒนาบรรจุภัณฑ์พอลิเมอร์ที่เป็นมิตรกับสิ่งแวดล้อมมาอย่างต่อเนื่อง เพื่อขับเคลื่อนธุรกิจสู่ความยั่งยืนอย่างเป็นรูปธรรมตามแนวทาง ESG และพร้อมช่วยขับเคลื่อนประเทศไทยและอาเซียนสู่วิถีสังคมคาร์บอนต่ำภายใต้แนวทาง Low Waste, Low Carbon

สำหรับความร่วมมือระหว่าง SCGC และกลุ่มบริษัท ยูนิลีเวอร์ ประเทศไทย หรือ Unilever ผู้ผลิตสินค้าอุปโภคบริโภครายใหญ่ระดับโลก เพื่อพัฒนาบรรจุภัณฑ์ที่เป็นมิตรกับสิ่งแวดล้อมยังคงเดินหน้าอย่างเป็นรูปธรรม โดยที่ผ่านมา ได้มีการนำพลาสติกใช้แล้วจากภาคครัวเรือนผลิตเป็นเม็ดพลาสติกรีไซเคิลคุณภาพสูงพอลิเอทิลีนความหนาแน่นสูง (High Quality PCR HDPE Resin) เปลี่ยนเป็นบรรจุภัณฑ์รักษ์โลก ได้แก่ ขวดแกลลอนน้ำยาล้างจานซันไลต์\*ขวดน้ำยาปรับผ้านุ่มคอมฟอร์ท\* และขวดวาสลีน\* โดยบรรจุภัณฑ์รีไซเคิลดังกล่าวยังคงคุณสมบัติที่ดีไว้อย่างครบถ้วน ไม่ส่งผลกระทบต่อคุณภาพ กลิ่น หรือเนื้อสัมผัสของผลิตภัณฑ์ นอกจากนี้ยังได้ร่วมกันพัฒนาฝาขวดน้ำยาล้างจานซันไลต์\*\* ซึ่งผลิตจากเม็ดพลาสติกรีไซเคิลคุณภาพสูงพอลิโพรพิลีน (High Quality PCR PP Resin)สะท้อนความเป็นผู้นำในการขับเคลื่อนธุรกิจสู่ความยั่งยืนในระดับสากล

\* ไม่รวมสี ฉลาก และฝา

\*\* ไม่รวมสี ฉลาก และขวด